VENDIM
Nr. 260, datë 31.8.2023

MBI SHQYRTIMIN E KËRKESËS SË SHOQËRISË “POWER ELEKTRIK SLABINJË” SHPK, PËR ZGJATJEN E AFATIT TË VENDIMIT TË BORDIT TË ERE-s NR. 166, DATË 5.8.2021

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar, të “Kodit të Transmetimit”, i miratuar me vendimin e Bordit të Entit Rregullator të Energjisë (ERE) nr. 63, datë 12.4.2022; si dhe të neneve 15 dhe 26, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 31.8.2023, pasi shqyrtoi relacionin me nr. 1284/5 prot., datë 28.8.2023, të përgatitur nga Drejtoritë Teknike, “Mbi shqyrtimin e kërkesës së shoqërisë ‘Power Elektrik Slabinjë’ sh.p.k., mbi zgjatjen e afatit të vendimit të Bordit të ERE-s nr. 166, datë 5.8.2021”,
konstatoi se:
- Shoqëria “Power Elektrik Slabinjë” sh.p.k., është mbajtëse e licencës nr. 93, seria PV10K, për veprimtarinë e prodhimit të energjisë elektrike, dhënë me vendimin e Bordit të ERE-s nr. 10, datë 8.2.2010, për një afat 30-vjeçar dhe modifikuar me vendimin e Bordit të ERE-s nr. 95, datë 16.7.2012.
- Shoqëria “Power Elektrik Slabinjë” sh.p.k., është zotëruese e HEC “Sllabinjë” me fuqi të instaluar 13.08 mw. Hidrocentrali nëpërmjet një nënstacioni ngritës TM/110 kV lidhet me rrjetin e transmetimit të energjisë elektrike.
- Shoqëria “Power Elektrik Slabinjë” sh.p.k., nëpërmjet shkresës së protokolluar në ERE me nr. 1284/2 prot., datë 20.7.2023, ndër të tjera ka bërë me dije se: “...Për të realizuar të gjithë proceset e parashikuara kërkohet një afat prej 36 muaj që të mund të realizohet lëvrimi i pajisjeve, instalimi dhe testimi i pajisjeve pasi ndërfaqja ndërmjet pajisjeve kineze të HEC dhe atyre ABB të OST-së paraqet vështirësi të mëdha. Në këto kushte kërkojmë nga ERE zgjatjen e efekteve juridike të përcaktuara në pikën 1, germa “c”, të derogimit të përcaktuar me vendimin nr. 166, datë 5.8.2021. Zgjatja e efekteve juridike të vendimit nr. 166, datë 5.8.2021, prej një periudhe 36 muaj do të mundësonte realizimin e punimeve objekt kontrate dhe integrimin e plotë në sistemin SCADA të OST sh.a.”.
- Me qëllim konsultimin publik të kërkesës së bërë nga shoqëria “Power Elektrik Slabinjë” sh.p.k., u realizua publikimi në faqen e internetit të ERE-s në rubrikën konsultime, në datën 21.7.2023. Deri në datën e kësaj vendimmarrjeje nuk rezulton të jetë dërguar në ERE ndonjë opinion apo koment nga palët e interesit për kërkesën e shoqërisë “Power Elektrik Slabinjë” sh.p.k., mbi zgjatjen e afatit të vendimit të Bordit të ERE-s nr. 166, datë 5.8.2021.
- Këshilli i Ministrave, nisur nga situata e krijuar në tregjet e energjisë elektrike të cilat çuan në rritje të mëdha të çmimit të energjisë elektrike, nëpërmjet vendimit nr. 584, datë 8.10.2021, vendosi për shpalljen e gjendjes së emergjencës në furnizimin me energji elektrike. Shoqëria, në shkresën e dërguar në ERE më datë 20.4.2023, për “Informacion mbi ecurinë e zbatimit të vendimit të ERE-s. nr. 166. datë 5.8.2021, mbi shqyrtimin e kërkesës për derogim të shoqërisë ‘Power Elektrik Slabinjë’ sh.p.k. shprehet dhe për rritjen e çmimeve të energjisë elektrike duke marrë në konsideratë ndikimin e kësaj të fundit në proceset e industrisë u shoqërua me një rritje çmimesh në shumë produkte ku nuk përjashtohen dhe pajisjet për sistemet teknologjike SCADA”. Gjendja e emergjencës në furnizimin me energji elektrike u shty deri më 31 dhjetor 2022 me VKM-në nr. 256, datë 29.4.2022, me VKM-në nr. 650, datë 10.10.2023, u shty deri më 30 qershor 2023, si dhe me VKM-në nr. 449, datë 26.7.2023, gjendja e emergjencës në furnizimin me energji elektrike u shty deri më 31 dhjetor 2023.
- Derogimi i kërkuar nga shoqëria “Power Elektrik Slabinjë” sh.p.k. dhe i miratuar nga ERE me vendimin nr. 166, datë 5.8.2021, me hyrjen në fuqi të VKM-së nr. 584, datë 8.10.2021, është aplikuar në kushtet e gjendjes së emergjencës së furnizimit me energji elektrike.
- Shoqëria ka kërkuar zgjatjen e efekteve juridike të përcaktuara në pikën 1, germa “c”, të derogimit të miratuar me vendimin e Bordit të ERE-s nr. 166, datë 5.8.2021, me 36 muaj të tjerë. Në pikën 1, germa “c” e vendimit të ERE-s është parashikuar: “Afati i derogimit është për një periudhë 24 muaj”, duke qenë se vendimi është parashikuar të hyjë në fuqi menjëherë, periudha 24-mujore fillon në datën 5.8.2021 dhe përfundon në datën 5.8.2023.
- Shoqëria nuk ka kërkuar ndryshimin e objektit të derogimit, por vetëm zgjatjen e efekteve juridike të këtij derogimi, pa ndryshuar asnjë element të tij. Në këto rrethana, duke qenë se jemi duke vlerësuar të njëjtin objekt derogimi të pandryshuar, vlerësimet përkatëse janë trajtuar në mënyrë shteruese në procesin e vendimmarrjes së Bordit të ERE-s nr. 166, datë 5.8.2021.
- Detyrimet për lidhjen me sistemin SCADA të përdoruesve janë parashikuar në “Kodin e Transmetimit”, të miratuar me vendim e Bordit të ERE-s nr. 63, datë 11.4.2022, respektivisht neni 41, pika 3, germa “d”, ku përcaktohet detyrimi për diagramin e telekomunikacionit dhe lidhja me sistemin SCADA të OST. HEC i shoqërisë “Power Elektrik Slabinjë” sh.p.k. nuk është i lidhur me sistemin SCADA të OST sh.a., dhe vendimi i Bordit të ERE-s nr. 166, datë 5.8.2021, në pikën 1, germa “b” ka përcaktuar se shoqëria “Power Elektrik Slabinjë” sh.p.k., të vijojë të operojë e lidhur me sistemin e transmetimit duke marrë në konsideratë sa përcaktuar në këtë derogim.
- Në këto kushte, për shkak të shfuqizimit të “Kodit të Transmetimit”, të miratuar me vendimin e Bordit të ERE-s nr. 186, datë 10.11.2017, të ndryshuar, dhe hyrjen në fuqi të “Kodit të Transmetimit” të miratuar me vendimin e Bordit të ERE-s nr. 63, datë 11.4.2022, duhet të saktësohet pika 1, germa “a”, e parashikuar në vendimin nr. 166, datë 5.8.2021, si më poshtë vijon: Derogimin/pezullimin e përkohshëm të përcaktimeve të nenit 41, pika 3, germa “d”, të Kodit të Transmetimit të miratuar me vendimin e Bordit të ERE-s, nr. 63, datë 11.4.2022, për njësitë gjeneruese të shoqërisë “Power Elektrik Slabinjë” sh.p.k.
- Në kuadër të vendimmarrjes nr.166, datë 5. 8.2021, në vijim tē shkresës së ERE-s nr. 789/1 prot., datë 8.7.2021, OST sh.a., në përgjigje të kërkesës së bërë nga ERE, nëpërmjet shkresës nr. 4407/1 prot., datë 16.7.2021, ndër të tjera ka parashtruar se shoqëri të ndryshme të prodhimit të energjisë elektrike kanë zhvilluar dhe realizuar projektet e tyre në kohë të ndryshme. Në këto kushte edhe zhvillimi i sistemit SCADA të OST sh.a. ka qenë në zhvillim të vazhdueshëm. Për rrjedhojë, shoqëritë e prodhimit të energjisë elektrike përfshirë dhe shoqërinë “Power Elektrik Slabinjë” sh.p.k. kanë implementuar teknologji dhe SCADA lokale e cila paraqet vështirësi për integrimin dhe ndërfaqen me sistemin SCADA të OST sh.a. Po ashtu, në këtë komunikim, OST sh.a. është shprehur se: derogimi i paraqitur për opinion në OST sh.a. nuk cenon operimin dhe funksionimin normal të sistemit të transmetimit.
- Aktualisht kushtet e emergjencës në furnizimin me energji elektrike dhe kostot e shtuara si funksion i saj përbëjnë një situatë të paparashikuar më parë, por shoqëria ka adresuar zgjidhjen duke firmosur një kontratë noteriale si garanci ligjore me kontraktorin për realizimin e punimeve, pra ka realizuar një pjesë të procesit të punës së derogimit dhe për rrjedhojë vlerësohet të mos ketë një afat më të gjatë kohor se ai i dhënë me vendimin e Bordit të ERE-s nr. 166, datë 5.8.2021, që i përfshinte këto procese pune.
Për gjithë sa më sipër, Bordi i ERE-s

VENDOSI:

1. Të pranojë pjesërisht kërkesën e shoqërisë “Power Elektrik Slabinjë” sh.p.k. mbi zgjatjen e afatit të vendimit të Bordit të ERE-s nr. 166, datë 5.8.2021.
[bookmark: _GoBack]2. Pika 1, germa “a”, e vendimit nr. 166, datë 5.8.2021, ndryshon dhe bëhet: “Derogimin/pezullimin e përkohshëm të përcaktimeve të nenit 41, pika 3, germa “d”, të “Kodit të Transmetimit”, miratuar me vendimin e Bordit të ERE-s, nr. 63, datë 11.4.2022, për njësitë gjeneruese të shoqërisë “Power Elektrik Slabinjë” sh.p.k.”.
3. Pika 1, germa “c”, e vendimit nr. 166, datë 5.8.2021, ndryshon dhe bëhet: “Afati i derogimit i përcaktuar në vendimin nr. 166, datë 5.8.2021, shtyhet për një periudhë 24 muaj deri më 5.8.2025.”.
4. Drejtoria Juridike dhe Zgjidhjes së Mosmarrëveshjeve, të njoftojë shoqërinë “Power Elektrik Slabinjë” sh.p.k. dhe shoqërinë OST sh.a. për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes dijeni, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

